સાયકલીંગ એ સ્વાસ્થ્ય માટે ઉત્તમ સાધન છે એ આપણે સૌ જાણીએ છીએ અને શરીર વિજ્ઞાને એ સિધ્ધ કરેલી હકીકત છે. અત્યારે જેમ અમદાવાદ કે વડોદરા કે પૂના કે સુરત કે રાજકોટ મોટરબાઇકથી ભરચક છે એમ એક જમાનામાં એટલે બહુ દૂર નહીં પણ પચાસ જ વર્ષ પહેલાં સાયકલોથી ભરચક હતું. ત્યારે અમદાવાદમાં કાપડની મીલોના ભૂંગળા જીવતા હતા એટલે માનો કે રાતપાળી છૂટે ત્યારે કાળુપુર, રાયપુર, શાહપુર, દરિયાપુર વગેરે વિસ્તારો સાયકલસવારોથી ઊભરાતા.